Z A P I S N I K


sa 16. sjednice Vijeća Gradske četvrti Sesvete, održane 30. kolovoza 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4/II.


Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Marko Galić,  Ivanka Gregoranić, Mira Halapa, Jurica Jug,  Stjepan Kezerić, Damir Kostanjski, Tihomir Lukanić, Boris Matoic, Vladimir Marić, Dražen Markota, Mladen Šturlić-Tupek, Zlata Trošelj i Nataša Vučkov.

Nazočni radno:
- Borko Samec - urednik portala Sesvete Danas
- Ivana Markić - novinarka Radio Martina
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja članove Vijeća Gradske četvrti i radno nazočne, te zahvaljuje  na odazivu.
Konstatira da je prisutno 17 članova Vijeća i da Vijeće može pravovaljano odlučivati.
Navodi da je članovima Vijeća e-poštom poslan zapisnik. Pita imaju li primjedbu na njega.
Željko Blažinović upozorava da neke njegove izjave koje je iznio na prethodnim sjednicama nisu navedene. Traži da djelatnici stručne službe ubuduće detaljno preslušaju zvučnu snimku i napišu zapisnik te pošalju prema nadležnim tijelima pitanja članova Vijeća neposredno nakon sjednice. Navodi da se iz „Grada“ ne dobivaju odgovori na upite članova Vijeća. Primjerice, od njegovih jedanaest pitanja, dobio je odgovor na samo dva pitanja..
Članovi Vijeća nisu imali drugih primjedbi, te je zapisnik Vijeća Gradske četvrti Sesvete s 15. sjednice od 3. srpnja 2018., usvojen jednoglasno.

Predsjednik Vijeća navodi prijedlog dnevnog reda 16. sjednice, a kako na isti nema primjedbi, Vijeće je jednoglasno usvojilo sljedeći:

DNEVNI RED :

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2018. g.
2.   Godišnji izvještaj o izvršenju Financijskog plana Gradske četvrti Sesvete za 2017.
3.   Razno

/ Prelazi se na rad po dnevnom redu /

Ad 1)

Stjepan Kezerić otvora raspravu pod točkom Prijedlog Zaključka o izmjeni Plana komunalnih aktivnosti Gradske četvrti Sesvete u 2018. g.,

	Tihomir Lukanić je upozorio kako su prošle tri četvrtine godine, a od ukupnih planiranih radova iz Plana komunalnih aktivnosti Gradske četvrti Sesvete izvedeno je 20% radova. Izrazio je zabrinutost nad intenzitetom radova koji se izvode, zatražio je članove Vijeća koji imaju bolji uvid u radove na terenu da kažu koji će biti postotak izvedenosti radova na kraju kalendarske godine. Po njegovom mišljenju ovo je nepravedan, nepošten i sramotan način upravljanja novcem koji porezni obveznici s područja Sesveta uplaćuju u proračun Grada Zagreba. Rekao je da iz istih razloga neće poduprijeti ovakav Plan komunalnih aktivnosti Gradske četvrti Sesvete.
	Stjepan Kezerić kazao je da se Plan počeo realizirati tek u lipnju, a uvjeren je kako će realizacija Plana biti preko 90% od ukupno predviđenih sredstava. Sadašnja dinamika radova je dobra i trenutačno se izvode radovi na 7-8 lokacija.

	Stipe Jurić govorio je o sadašnjoj dinamici radova. Izvode se radovi u Ulici Josipa Kozarca koji bi trebali biti dovršeni do kraja rujna 2018.. U Gajišću se završavaju radovi na Ulici Vladimira Nazora. Dogovor je da Podružnica Zagrebačke ceste, čim se radovi završe na jednoj lokaciji, odmah prelaze na drugu lokaciju. Na dijelu lokacija radove uređivanja javnoprometnih površina izvršavat će kooperanti Podružnice Zagrebačke ceste, s ciljem da se ubrza dinamika izvođenja. Podružnica Zrinjevac je trenutno angažirala sve raspoložive ekipe na akciji uređivanja Trga Lovre Matačića, a koja se izvodi preko Gradskog ureda za prostorno uređenje, izgradnju Grada, graditeljstvo, komunalne poslove i promet. Kada se izvede ta akcija, Podružnica Zrinjevac će nastojati prvo odraditi sve akcije na školama i vrtićima kako bi se te akcije završile u rujnu ove godine. Za veći dio objekata mjesne samouprave čeka se da završi javna nabava, a u listopadu se predviđa početak radova. Trenutačno se izvode radovi uređivanja potkrovlja objekta prihvatilišta za beskućnike u Sesvetskom Kraljevcu. Nedavno je sklopljen i ugovor za uređivanje Plave dvorane te se sada čeka uvođenje u posao i početak radova na istoj.

/ Sjednici je pristupio član Vijeća Damir Kostanjski u 17.13/
	
Željko Blažinović navodi da je uvidom na terenu vidljivo da Zrinjevac jako malo radi ili gotovo ništa. Smatra da trenutačno nije izvedeno ni 20% planiranih akcija uređivanja igrališta i zelenih površina. Smatra da se svi radovi na vrtićima i školama trebaju  izvesti tijekom ljetnih mjeseci. Npr. u Novom Brestju otvaraju se radovi na uređivanju ograde, pa se pitao kakva će biti reakcija roditelja kada to vide. 	
Dalje navodi da smatra kako prioriteti u urbanom i ruralnom dijelu Sesveta nisu isti. Rekao je da, dok se u urbanom dijelu mijenjaju cijevi, u ruralnom nema plina, kanalizacije, a gotovo ni vode. Kao najbolje rješenje ove problematike vidi podjelu Sesveta na dvije gradske četvrti, jer urbani i ruralni dio nemaju iste prioritete i probleme. Navodi da je o toj temi razgovarao s većinom članova Vijeća Gradske četvrti Sesvete i nijedan mu nije rekao da je protiv toga.

	Tihomir Lukanić smatra da podjela Sesveta na dvije gradske četvrti neće riješiti spomenutu problematiku ukoliko Sesvete ostanu dijelom Grada Zagreba. S obzirom na broj stanovnika Sesveta, iznos uplate u zagrebački proračun od strane Sesvećana, kao i odnos gradonačelnika prema ovoj gradskoj četvrti,  jedino razdvajanje koje smatra potrebnim jest razdvajanje od Grada Zagreba. 

/ Sjednici je pristupila članica Vijeća Maja Buljubašić u 17.17/

	Stjepan Kezerić rekao je da su u jednom mjesnom odboru u Sesvetskom prigorju izdvajanja peterostruko veća nego izdvajanja u mjesnim odborima u urbanom dijelu Sesveta. Iznenađen je idejom razdvajanja Sesveta.

	Željko Blažinović smatra da nisu isti prioriteti u ruralnom i urbanom dijelu Sesveta.

	Dražen Markota rekao je da Peščenica, Gornja i Donja Dubrava zajedno imaju 45 mjesnih odbora, a Sesvete ih imaju 46. Mjesečno u Gradsku četvrt Sesvete dođe od vijeća mjesnih odbora oko 250 zaključaka i svi se moraju obraditi. Smatra da je dobro imati nekakvu ukupnu analizu koliko Sesvete daju gradu, a koliko dobivaju – tek kada bi se imalo posložene brojčane iznose, onda bi se moglo raspravljati o položaju Sesveta.

	Tihomir Lukanić zatražio je pojašnjenje od Dražena Markote vezano uz njegovu izjavu o broju zaključaka. 
Dražen Markota ponovio je svoju izjavu da treba vremena da se 250 zaključaka mjesečno obradi, istaknuvši da nije izjavio kako je 250 zaključaka puno ili malo.

	Nataša Vučkov smatra da bi trebalo raspravljati o spajanju mjesnih odbora, sukladno broju stanovnika da se manji mjesni odbori ujedine u jedan. Upitala je gospodina Tihomira Lukanića ima li ikakvu projekciju rashodovne strane, tj. što Sesvećani kroz odgoj i obrazovanje, socijalno, promet itd. dobivaju od Grada Zagreba.

	Tihomir Lukanić smatra da se članovi Vijeća koje zanima informacija o rashodovnoj strani ne trebaju obraćati njemu nego administraciji koja se bavi obradom tih podataka. Usporedio je status Grada Samobora koji nema prirez i Gradske četvrti Sesvete.

Stjepan Kezerić zamolio je prisutne da se pridržavaju točke dnevnog reda.

	Vladimir Marić zatražio je pojašnjenje za stavku 3.1.29. Postavljanje klupa s naslonom na području Sesveta. Pitao je gdje će se postaviti klupe, po čijim prioritetima, te kakve su to klupe.

	Stipe Jurić odgovorio je da je iz Gradske četvrti Sesvete upućen dopis prema mjesnim odborima te  da se izjasne gdje treba postaviti klupu – da su se dobila njihova očitovanja, kao i traženja škola i vrtića s područja Sesveta, te su temeljem toga određene lokacije.

	Jurica Jug napomenuo je kako se u jednoj od prethodnih izmjena Plana komunalnih aktivnosti Gradske četvrti Sesvete u 2018. nalazilo uređivanje street workout igrališta u Starom Brestju. Navodno su tada postojali imovinsko-pravni problemi zbog kojih je ista lokacija uklonjena iz Plana. Upitao je da li se riješila navedena problematika i planira li se vraćanje te akcije u Plan.

	Stjepan Kezerić rekao je da je o tom pitanju organiziran sastanak s predstavnicima Gradskog ureda za imovinsko-pravne odnose, na kojem je obećano ili rješavanje navedenog problema ili obrazlaganje zašto se isto ne može izvesti. Do danas još nismo zaprimili informaciju o navedenom pitanju.
	Jurica Jug upitao je zar nije sve južno od prometnice u Ulici Emanuela Vidovića otkupljeno.
 	Stipe Jurić kazao je da je na dijelu parcela Grad upisan 1/1 dok je na dijelu parcela Grad Zagreb suvlasnik s fizičkom osobom te je nužno provesti parcelaciju i odvojiti gradsko vlasništvo od privatnog. Na tome trenutno radi Gradski ured za imovinsko-pravne poslove i imovinu Grada.

	Mladen Šturlić-Tupek iznosi da ima informaciju kako je sve otkupljeno, no da je negdje zakazalo pri postupanju djelatnika Gradskog ureda za imovinsko-pravne poslove i imovinu Grada. Zamolio je da se prema nadležnom gradskom uredu pošalje upit je li to otkupljeno, te kakav je status tih parcela.

	Boris Matoic naveo je da se u Planu komunalnih aktivnosti Gradske četvrti Sesvete u 2018. nalazi projektiranje za izradu nogostupa i autobusnog perona u Prigorskoj ulici u Prekvršju, apelirao je da se isti projekt požuri istaknuvši da su ljudi spremni odreći se perona ukoliko bi to požurilo čitav postupak. Upozorio je i na loše stanje Brestovečke ulice i zamolio je da se sanacija prometnice ubrza.

	Petar Bajan zamolio je informaciju kada kreće rekonstrukcija nadstrešnice ispod Crkve Svetog Antuna Padovanskog u Sesvetskim Selima.
	Dražen Markota naveo je kako ima saznanja da će se ista nadstrešnica izgraditi ubrzo - izvođač je izabran i već je uveden u posao.

	Kako nije bilo daljnje rasprave pristupilo se glasovanju, te je Vijeće Gradske četvrti većinom glasova –  sa 16 glasova „za“,  2 „protiv“ i 1 suzdržanim - donijelo


Zaključak
o izmjeni Plana komunalnih aktivnosti Gradske četvrti Sesvete u 2018.
/ Zaključak se prilaže zapisniku sjednice /




Ad 2)
Stjepan Kezerić otvorio je raspravu o Godišnjem izvještaju o izvršenju Financijskog plana Gradske četvrti Sesvete za 2017.
	Kako nije bilo rasprave pristupilo se glasovanju, te je Vijeće Gradske četvrti većinom glasova – sa 15 glasova „za“,  1 „protiv“ i 2 suzdržana -  prihvatilo

Godišnji izvještaj o izvršenju financijskog plana
Gradske četvrti Sesvete za 2017.

/ Izvještaj se prilaže zapisniku sjednice /
Ad 3)

Stjepan Kezerić prepušta vođenje sjednice Vijeća potpredsjedniku Draženu Markoti budući da mora u svojstvu predsjednika Vijeća Gradske četvrti Sesvete prisustvovati sastanku s gradonačelnikom, te pozdravlja prisutne.

Dražen Markota otvora raspravu pod točkom Razno.

	Nataša Vučkov rekla je da i ovu godinu učenici Osnovne škole Jelkovec moraju ići u objekt Srednje škole Jelkovec. Zamolila je da se prema nadležnom uredu uputi pitanje što je s proširenjem osnovne škole u Novom Jelkovcu. Potom je upozorila na nečistoću na pločniku zapadno od objekta Narodnog sveučilišta Sesvete i zatražila provjeru zašto se taj dio ne čisti. Također upozorava na žalbe građana koji žive pored objekta mjesne samouprave Kraljevečki Novaki, a u čijem dvorištu stalno završavaju lopte s nogometnog igrališta. Smatra da je najoptimalnije rješenje ovog problema otkup privatne čestice i izrada nogometnog igrališta na alternativnoj lokaciji.

Dražen Markota kazao je kako su pojedina igrališta napravljena dok je u susjedstvu bila izgrađena jedna trećina objekata koji danas postoje. Rekao je da su u Gradskoj četvrti Sesvete upoznati s problematikom Kraljevečkih Novaka kao i ostalih naselja (npr. Prekvršje ili Dumovec) gdje postoji potreba za novim sportskim igralištem.

Vladimir Marić postavio je pitanje kada će u Kvarnerskoj biti zacjevljen kanal i kada će se rekonstruirati Željeznička ulica u Sesvetskom Kraljevcu. Zamolio je informaciju kada će se uređivati Bjelovarska-Selska i Kobiljačka cesta (od Konzuma do benzinske postaja Tifon).

Boris Matoic pitao je kakav je daljnji plan sa prostorom bivšeg „Planeta“, koji je srušen.

Željko Blažinović zatražio je informaciju od Vodoopskrbe i odvodnje d.o.o. vezano za vodoopskrbni cjevovod i precrpnu stanicu u Prekvršju. Zamolio je da se organizira u Vodoopskrbi i odvodnji sastanak na kojem bi on sudjelovao uz članove Povjerenstva za vodoopskrbu i odvodnju, vodoprivredu i vodotoke te predsjednika i potpredsjednika Gradske četvrti Sesvete. Rekao je da nije primio odgovor na pitanje o početku radova rekonstrukcije križanja u Soblincu. 
Ponavlja da nije zadovoljan radom stručne službe, jer smatra da se zapisnik mora napisati sljedeći dan nakon sjednice, a pitanja članova Vijeća moraju se poslati kroz dva dana nakon sjednice.

Mira Halapa je potvrdila da je na svoje postavljeno pitanje dobila odgovor.

Jurica Jug zamolio je informaciju o rješavanju imovinsko-pravnih problema na igralištu u Ulici ljiljana u Novom Brestju. Upozorio je na problem u Ulici kaktusa koja poplavljuje tijekom većih padalina i zamolio da se iznađe rješenje za tu problematiku.

Antun Bošnjaković rekao je da nije zaprimio odgovore na pitanja koja su  postavili tijekom sastanka Povjerenstva za vodoopskrbu i odvodnju, vodoprivredu i vodootoke. 
Dražen Markota predložio je da se organizira sastanak u Vodoopskrbi i odvodnji d.o.o. gdje će zainteresirani članovi Vijeća moći biti prisutni i to s nekoliko tema kao što su npr. problemi Brestja, Prekvršja i Gajišća.

Tihomir Lukanić zamolio je da mu se dostave dokumenti vezano uz Šahovski klub što je prethodno već i tražio. Upozorio je da bi bilo dobro, u sezoni kada se pripremaju drva za grijanje, osigurati šumske putove (osobito u dijelu Sesveta kao što su Planina, Kašina itd.) i uputio apel predsjedniku i potpredsjedniku Gradske četvrti Sesvete da pripomognu izdvajanjem sredstva za uređivanjem tih puteva.
Dražen Markota rekao je da su predsjednici vijeća mjesnih odbora dali svoje prioritete za sanaciju makadama i navoz puteva. Ukoliko budu veće potrebe bilo bi dobro osigurati sredstva što se prethodnih godina i radilo.
Stipe Jurić nadovezao se na temu i rekao da ne postoji problem kada je neki put u vlasništvu Grada Zagreba, ali najčešće su ti putevi u privatnom vlasništvu ili u vlasništvu Republike Hrvatske pa njima upravljaju Hrvatske šume. 
Tihomir Lukanić rekao je da se radi o javnim površinama u vlasništvu Republike Hrvatske i zamolio je informaciju može li se poslati Hrvatskim šumama traženje dopuštenja da se sredstvima Gradske četvrti Sesvete urede te površine. 

Petar Bajan zatražio je informaciju o proširenju Osnovne škole Sesvetska Sela i informaciju o statusu izrade projektne dokumentacije za proširenje Mostarske ulice.
Dražen Markota rekao je kako je projektni zadatak za proširenje napravljen i kako se sada čeka javna nabava.
 Stipe Jurić rekao je kako je nadležni gradski ured dao smjernice za projektni zadatak i kako se stavka od lipnja nalazi u Planu komunalnih aktivnosti Gradske četvrti Sesvete u 2018., očekuje se projektiranje.

Antun Bošnjaković naveo je iskustvo u Starom Brestju vezano uz nasipavanje šumskih puteva, gdje je od vlasnika zatraženo da okrešu rubove šume kako bi mehanizacija mogla proći bez oštećenja retrovizora i svjetla, a isti su to odbili.

Daljnje rasprave nije bilo, te je Vijeće završilo s radom u 18,00  sati.


KLASA: 026-02/18-001/418
URBROJ: 251-06-11-12-18-2
Sesvete, 30. kolovoza  2018.


Zapisnik sastavio:
Stipe Jurić
									      Predsjednik
								         Vijeća Gradske četvrti
							                                 Sesvete

								               Stjepan Kezerić

